CELEX: 62008CN0492
Language: el
Date: 2008-11-14 00:00:00
Title: Υπόθεση C-492/08: Προσφυγή της 14ης Νοεμβρίου 2008 — Επιτροπή των Ευρωπαϊκών Κοινοτήτων κατά Γαλλικής Δημοκρατίας

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/17
            
         Προσφυγή της 14ης Νοεμβρίου 2008 — Επιτροπή των Ευρωπαϊκών Κοινοτήτων κατά Γαλλικής Δημοκρατίας
   (Υπόθεση C-492/08)
   (2009/C 19/30)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: M. Afonso)
   
      Καθής: Γαλλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, εφαρμόζοντας μειωμένο συντελεστή του φόρου προστιθεμένης αξίας (ΦΠΑ) στις υπηρεσίες που παρέχονται από δικηγόρους, δικηγόρους στο Conseil d'État και δικηγόρους στο Cour de cassation και για τις οποίες καταβάλλεται από το Δημόσιο πλήρης ή μερική αποζημίωση στο πλαίσιο της παροχής του ευεργετήματος πενίας, παρέβη τις υποχρεώσεις που υπέχει από τα άρθρα 96 και 98, παράγραφος 2, της οδηγίας ΦΠΑ (1)·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή αμφισβητεί την εκ μέρους της καθής εφαρμογή μειωμένου συντελεστή ΦΠΑ για τις υπηρεσίες που παρέχονται από δικηγόρους, δικηγόρους στο Conseil d'État και δικηγόρους στο Cour de cassation στο πλαίσιο της παροχής του ευεργετήματος πενίας, καθόσον οι υπηρεσίες αυτές δεν εμπίπτουν σε καμία από τις κατηγορίες του παραρτήματος ΙΙΙ της οδηγίας 2006/112/ΕΚ.
   Προς αντίκρουση των τριών κυρίων επιχειρημάτων της καθής, η Επιτροπή υποστηρίζει, καταρχάς, ότι η εγγύηση της πρόσβασης στη δικαιοσύνη δεν μπορεί να αποτελέσει βάσιμο λόγο απόκλισης από τον κανονικό συντελεστή του ΦΠΑ για τις υπηρεσίες δικηγόρων, στο μέτρο που η εγγύηση αυτή συνδέεται μάλλον με την έκταση της ενίσχυσης που χορηγείται από το Δημόσιο και όχι με τον συντελεστή ΦΠΑ που καθορίζεται κατά τρόπο ομοιόμορφο σε κοινοτικό επίπεδο.
   Περαιτέρω, κατά την προσφεύγουσα, ο κοινωνικός χαρακτήρας των επιδίκων δραστηριοτήτων δεν αρκεί ώστε να περιληφθούν στις λοιπές κατηγορίες υπηρεσιών που προβλέπει το παράρτημα ΙΙΙ της οδηγίας, για τις οποίες επιτρέπεται μείωση του συντελεστή σε σχέση προς τον κανονικό συντελεστή. Συγκεκριμένα, κατά πάγια νομολογία του Δικαστηρίου, επιβάλλεται αυστηρή ερμηνεία της φύσης των υπηρεσιών αυτών προκειμένου να διατηρηθεί ο περιοριστικός χαρακτήρας του παραρτήματος αυτού.
   Τέλος, η Επιτροπή υπενθυμίζει ότι ο σκοπός των οποίο επιδιώκουν τόσο τα άρθρα 96 και 98, παράγραφος 2, της οδηγίας ΦΠΑ όσο και το παράρτημα ΙΙΙ δεν είναι η αποφυγή στρεβλώσεων του ανταγωνισμού μεταξύ επιχειρηματιών που παρέχουν τα ίδια προϊόντα ή υπηρεσίες, αλλά, απλώς, η ενθάρρυνση της σταδιακής εναρμόνισης των νομοθεσιών των κρατών μελών, με τη μείωση των διαφορών μεταξύ των ισχυόντων συντελεστών ΦΠΑ και τον περιορισμό των πράξεων στις οποίες μπορούν να εφαρμοστούν μειωμένοι συντελεστές.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).